b"\n_START_ARTICLE_\nHugo Junkers\n_START_SECTION_\n\xc5\xbdivljenje in delo\n_START_PARAGRAPH_\nJunkers je leta 1878 za\xc4\x8del \xc5\xa1tudirati na tehni\xc5\xa1kih visokih \xc5\xa1olah v Charlottenburgu, Karlsruheju in Aachnu. Kot in\xc5\xbeenir je izumil, patentiral in razvil motorje, grelce, kalorimeter ter druge naprave. Leta 1892 je patentiral kalorimeter. Izumiteljstvo na podro\xc4\x8dju plinskih grelcev je pustilo sledi do danes, ko blagovno znamko plinskih naprav Junkers tr\xc5\xbei nem\xc5\xa1ko podjetje Robert Bosch. Med letoma 1897 in 1912 je bil profesor strojni\xc5\xa1tva na Tehni\xc5\xa1ki visoki \xc5\xa1oli Severnega Porenja-Vestfalije v Aachnu. Z letalstvom se je za\xc4\x8del resno ukvarjati pri svojih petdesetih. Leta 1913 je za\xc4\x8del uporabljati aerodinami\xc4\x8dni vetrovnik. Imel je daljnose\xc5\xbene zamisli o kovinskih letalih in lete\xc4\x8dih krilih, vendar so njegovo delo odtujevale razmere zaradi vojne. Med 1. svetovno vojno ga je vlada prisilila da se osredoto\xc4\x8di na razvoj letal. Leta 1915 je razvil prvo v celoti kovinsko letalsko konstrukcijo za letalo Junkers J.1\xc2\xa0\xc2\xbbBlechesel\xc2\xab\xc2\xa0(nem\xc5\xa1ko plo\xc4\x8devinasti osel) (izdelavna oznaka J4), ki so ga do 2. svetovne vojne hranili v berlinskem muzeju. Kasneje leta 1918 je njegovo podjetje izdelalo prvo nizkokrilno enosedo lovsko letalo, Junkers D.I. Vendar D.I ni videl serijske proizvodnje. Razvil je tudi dvosedi lovec (pilot in zadnji strelec) Junkers CL.I in oklopljeno kovinsko letalo Junkers J.I, ki je veljal za najbolj\xc5\xa1e tedanje nem\xc5\xa1ko letalo za napade na zemlji. Oblika J.I oklopljenega trupa, ki je varovalo v nosu vgrajen motor, pilota in opazovalca v kovinski 'kadi', je verjetno vplivala na konstrukcijo Ilju\xc5\xa1ina za letalo Il-2 \xc5\xa0turmovik s podobnim oklopljenim trupom, kar je bilo razumljivo, saj je imel Junkers v 1920. proizvodni obrat v Sovjetski zvezi. Tudi Tupoljev in Stout sta se pri svojih zgodnjih konstrukcijah mo\xc4\x8dno zgledovala po Junkersu, predvsem pri filozofiji valovitih kovinskih konstrukcij._NEWLINE_Po vojni je ve\xc4\x8d tveganih poslovnih odlo\xc4\x8ditev zaradi gospodarskih in politi\xc4\x8dnih problemov onemogo\xc4\x8dilo trdne tehni\xc4\x8dne na\xc4\x8drte. Vendar je imel Junkers vedno ve\xc4\x8d zamisli. Velik \xc5\xa1tirimotroni G38 z nadimkom\xc2\xa0\xc2\xbbDer Grosse Dessauer\xc2\xab, ki so ga dostavili Lufthansi, sprva ni poletel ve\xc4\x8d mesecev, ker ga je zaradi izbolj\xc5\xa1av vedno znova vra\xc4\x8dal v tovarno._NEWLINE_V tem \xc4\x8dasu so zaposleni pri Junkersu predstavljali \xc5\xa1irok spekter nazorov. Bili so levi kulturni revolucionarji kot tudi nacionalni socialisti. Bili so pacifisti in veterani 1. svetovne vojne, ki so bili prepri\xc4\x8dani, da se bo Nem\xc4\x8dija ponovno oboro\xc5\xbeila, kakor je menil pisatelj J\xc3\xbcnger. Nekateri so dali prednost \xc4\x8distemu znanstvenemu raziskovanju, drugi pa serijski proizvodnji. Skoraj za vsako podro\xc4\x8dje poslovanja in njegovo okolje so bila razli\xc4\x8dna mnenja._NEWLINE_Za \xc4\x8dlane mnogih skupin, ki so prestavljale Junkers, je letalstvo ponudilo upanje za narodni preporod. Njihovi razli\xc4\x8dni pogledi so vodili do \xc5\xbeive notranje skupne politike vse dokler se ni vme\xc5\xa1ala nacisti\xc4\x8dna vlada. Junkers je bil naklonjen Hitlerjevi nacionalisti\xc4\x8dni obvezi, vendar je odlo\xc4\x8dno nasprotoval zahtevam mobilizacije za totalno vojno._NEWLINE_Junkers je bil socialist in pacifist, verjetno zaradi ve\xc4\x8dkratnih soo\xc4\x8denj z nem\xc5\xa1kim vodstvom. Leta 1917 ga je vlada prisilila v dru\xc5\xbeabni\xc5\xa1tvo s Fokkerjem zaradi zagotovitve vojnih proizvodenj. Leta 1926 ni mogel povrniti vladinih posojil po poskusu graditve letal v Sovjetski zvezi in je izgubil nadzor nad skoraj celotnim poslovanjem. Ko je pri\xc5\xa1la leta 1933 na oblast nacisti\xc4\x8dna vlada, je nemudoma zahtevala lastnino Junkersovih patentov in nadzor nad preostalimi podjetji. Zaradi gro\xc5\xbeenj zapora je na koncu privolil, vendar je bil svoja zadnja leta vseeno v hi\xc5\xa1nem priporu."